Document ID: 32008D0794

KOMISIJAS LĒMUMS
(2008. gada 9. oktobris),
ar ko Apvienotajai Karalistei iedala papildu dienas jūrā ICES VIIe rajonā
(izziņots ar dokumenta numuru K(2008) 5657)
(Autentisks ir tikai teksts angļu valodā)
(2008/794/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2008. gada 16. janvāra Regulu (EK) Nr. 40/2008, ar ko 2008. gadam nosaka konkrētu zivju krājumu un zivju krājumu grupu zvejas iespējas un ar tām saistītus nosacījumus, kuri piemērojami Kopienas ūdeņos un - attiecībā uz Kopienas kuģiem - ūdeņos, kur nepieciešami nozvejas limiti (1), un jo īpaši tās IIC pielikuma 9. punktu,
ņemot vērā Apvienotās Karalistes pieprasījumu,
tā kā:
(1)
Regulas (EK) Nr. 40/2008 IIC pielikuma 7. punktā noteikts maksimālais jūrā pavadāmu dienu skaits (192), kad laikposmā no 2008. gada 1. februāra līdz 2009. gada 31. janvārimICES VIIe rajonā var atrasties Kopienas kuģi, kuru lielākais garums ir vienāds ar vai lielāks par 10 metriem un uz kuriem ir rāmja traļi ar linuma acs izmēru vienādu ar vai lielāku par 80 mm vai statiskie zvejas rīki, tostarp žaunu tīkli, vairāksienu tīkli un iepinējtīkli, ar linuma acs izmēru mazāku par 220 mm.
(2)
Minētā pielikuma 9. punktā paredzēts, ka Komisija, pamatojoties uz zvejas darbību izbeigšanu, kas notikusi pēc 2004. gada 1. janvāra, var iedalīt jūrā pavadāmas papildu dienas, kad attiecīgajā apgabalā var atrasties kuģis ar šādiem rāmja traļiem vai statiskiem zvejas rīkiem.
(3)
Apvienotā Karaliste iesniedza datus, kas pierāda, ka pēc 2004. gada 1. janvāra zvejas darbības izbeigušie kuģi ir izmantojuši 3,36 % no zvejas piepūles, ko izmantoja 2003. gadā, kuru pieņēma par atsauces periodu kuģiem, kuri atradās minētajā apgabalā un uz kuriem bija rāmja traļi ar linuma acs izmēru vienādu ar vai lielāku par 80 mm.
(4)
Ņemot vērā iesniegtos datus un piemērojot 9.1. punktā paredzēto aprēķina metodi, ir jāiedala Apvienotajai Karalistei sešas papildu dienas, kuras laikposmā no 2008. gada 1. februāra līdz 2009. gada 31. janvārim jūrā var pavadīt kuģi, uz kuriem ir šādi rāmja traļi.
(5)
Skaidrības labad šajā lēmumā ir norādīts Apvienotajai Karalistei iedalīto papildu dienu kopējais skaits un ņemtas vērā divdesmit divas papildu dienas, kas iedalītas iepriekš ar Komisijas Lēmumu 2006/461/EK (2) un Komisijas Lēmumu 2007/487/EK (3) par papildu zvejas dienu piešķiršanu Apvienotajai Karalistei ICES VIIe rajonā, jo šis papildu dienu piešķīrums attiecas arī uz 2008. gadu.
(6)
Šajā lēmumā paredzētie pasākumi ir saskaņā ar Zvejniecības un akvakultūras komitejas atzinumu,
IR PIEŅĒMUSI ŠO LĒMUMU.
1. pants
Regulas (EK) Nr. 40/2008 IIC pielikuma I tabulā noteiktajam maksimālajam dienu skaitam - 192 dienām, ko zvejas kuģis, kurš peld ar Apvienotās Karalistes karogu un uz kura ir rāmja traļi ar linuma acs izmēru vienādu ar vai lielāku par 80 mm, var pavadīt ICES VIIe rajonā, - pievieno 28 dienas. Tādējādi skaitli 192 nomaina ar 220.
2. pants
Šis lēmums ir adresēts Lielbritānijas un Ziemeļīrijas Apvienotajai Karalistei.
Briselē, 2008. gada 9. oktobrī

Labels: 11
8
18
6